VGI จับมือพันธมิตรขายสื่อโฆษณา LCD ในคอนโดฯตั้งเป้า 3 ปีรายได้ 100 ลบ.
VGI จับมือพันธมิตรขายสื่อโฆษณา LCD ในคอนโดฯตั้งเป้า 3 ปีรายได้ 100 ลบ.
30 พ.ย. 2558

นายมารุต อรรถไกวัลวที กรรมการบริหารและกรรมการผู้อำนวยการใหญ่ บริษัท วีจีไอ โกลบอล มีเดีย จำกัด (มหาชน) หรือ VGI เปิดเผยว่า บริษัทฯได้มองเห็นโอกาสการสร้างรายได้จากการรุกขยายธุรกิจสื่อโฆษณาจอ LCD ที่ติดตั้งในคอนโดมิเนียม เนื่องจากปัจจุบันอสังหาริมทรัพย์ประเภทคอนโดมิเนียมมีการขยายตัวเป็นจำนวนมากโดยเฉพาะโครงการตามแนวรถไฟฟ้า จึงเป็นโอกาสที่ VGI จะขยายธุรกิจสื่อโฆษณานอกที่อยู่อาศัยเข้าไปในส่วนนี้
ทั้งนี้ บริษัทฯ จึงได้เซ็นสัญญาจับมือเป็นพันธมิตรกับ นายเมธี ศรีปานนาค กรรมการบริหาร ห้างหุ้นส่วนจำกัด อาร์ทิสต้า มีเดีย ซึ่งเป็นผู้ติดตั้งสื่อโฆษณาจอ LCD ในคอนโดมิเนียมของเครือ LPN, U Delight, Grand Unity Development และ AP เป็นระยะเวลา 3 ปี ซึ่งเป็นความร่วมมือในลักษณะเอ็กซ์คลูซีฟ โดย อาร์ทิสต้า มีเดีย จะเป็นผู้ติดตั้งจอ LCD ในโครงการต่างๆ ของคอนโดมิเนียม และ VGI จะเข้าไปรับผิดชอบในส่วนการตลาดและการขายสื่อโฆษณา LCD ที่ติดตั้งในบริเวณลิฟท์โดยสารและบริเวณโถงรอลิฟท์ของคอนโดมิเนียมภายใต้แบรนด์ LPN, U Delight และ Grand Unity Development รวมถึง RHYTHM ของ AP ซึ่งปัจจุบันได้เข้าไปติดตั้งแล้ว 78 โครงการ 219 อาคาร 549 จอ และ VGI ได้เริ่มเสนอแพ็คเกจการขายให้แก่ลูกค้าที่สนใจลงซื้อโฆษณาจอ LCD ที่ติดตั้งในคอนโดมิเนียมเป็นที่เรียบร้อยแล้ว
สำหรับอนาคต VGI มีแผนร่วมมือกับพันธมิตรขยายจอ LCD ไปยังกลุ่มผู้ประกอบการอสังหาริมทรัพย์ที่พัฒนาโครงการคอนโดมิเนียมแบรนด์ชั้นนำอื่นๆ ต่อไป โดยตั้งเป้าว่าภายในสิ้นปี 2559 นั้น VGI จะขายสื่อโฆษณาจอ LCD ในคอนโดมิเนียมเพิ่มเป็น 300 อาคาร และคาดว่าภายใน 3 ปีจะทำรายได้จากการขายสื่อโฆษณา LCD ในกลุ่มคอนโดมิเนียมประมาณ 100 ล้านบาท
               